Imtella' Awwissu 10, 2021 Rapport: Maria Muscat Fir-Rinella se jsir l-ewwel ġnien 'carbon-neutral', li se jkun spazju ieħor għall-familji mgħammar b'sistemi favur l-ambjent. Il-Ministru għall-Enerġija u Żvilupp Sostenibbli, Miriam Dalli, qalet li l-ġnien se jitlesta s-sena d-dieħla, u għalih se jsir investiment ta' miljun ewro. Il-Ministru għall-Finanzi, Clyde Caruana, qal li fil-baġit li jmiss il-Gvern qed jippjana iktar proġetti ta' spazji biex il-familji jkollhom fejn jirrikreaw ruħhom. Sas-sena d-dieħla, se jsir l-ewwel ġnien carbon neutral fir-Rinella; proġett li se jiswa miljun ewro. Il-ġnien se jkollu pannelli tax-xemx fuq il-bankina, bankijiet li wkoll jaħdmu bil-pannelli tax-xemx, funtana bl-ilma tajjeb għax-xorb, 4 ġibjuni biex jinħażen l-ilma tax-xita li se jintuża għat-tisqija tal-pjani u s-siġar, kif ukoll se jitħawlu siġar u pjanti endemiċi. Il-Ministru Miriam Dalli qalet li dan il-ġnien, li jinsab fin-nofsinhar ta' Malta, se jkun spazju ieħor fir-responsabilità ta' Parks Malta, biex il-familji jkollhom fejn jirrikreaw ruħhom. "Se nkomplu ninvestu f'aktar spazji miftuħa għall-familji li jirrilassaw, u kommessi li nagħtu aktar proġetti bħal dawn għax itejbu l-kwalità tal-ħajja tan-nies," qalet il-Ministru Dalli. Il-Ministru Dalli qal li l-Gvern qed ikompli jwettaq proġetti kif ippjanat fil-wegħdi elettorali, għal ħidma favur żvilupp sostenibbli skont il-miri tan-Nazzjonijiet Magħquda. Il-Ministru Clyde Caruana qal li fil-baġit li jmiss diġà hemm ippjanat biex isiru iktar proġetti ta' parks kbar għall-familji, anki fin-nofsinhar tal-pajjiż. Il-Ministru Caruana qal li fil-baġit li jmiss se tingħata prijortà lill-proġetti għat-tisbiħ madwar il-pajjiż kollu. Qal li minkejja l-pandemija, il-Gvern xorta se jkompli jinvesti fi spazji iktar miftuħa biex il-familji jkollhom ġonna u spazji rikreattivi fejn jimirħu fil-ħin ħieles tagħhom għal kwalità ta' ħajja aħjar. Il-Ministru Caruana qal li l-Gvern konxju li n-nofsinhar ta' Malta jikkontribwixxi ekonomikament, u li l-Gvern qed jaħseb biex il-familji ta' dawn l-akwati jingħataw spazji ta' kwalità kif jixirqilhom.